Diereliefhebbers waag lewens om poolhonde te redJoanne van Niekerk saam met Jasmin in die dierekliniek. Foto: Husky Rescue – SA Diereliefhebbers het Sondag ŉ groot swerm bye getrotseer om poolhonde in ŉ skuiling in Lanseria van ŉ gewisse dood te red. Joanne van Niekerk, die stigter van Husky Haven Rescue, het Dinsdag aan Maroela Media gesê die nagmerrie, wat twee poolhonde se lewens geëis het, het omstreeks 11:15 begin toe sterk winde ŉ groot byenes uit ŉ boom gewaai het. “Ons was drie vroue by die hokke toe die bye op die honde toegesak het,” het Van Niekerk gesê. Hulle het dadelik hulp ontbied en begin om die diere uit hul hokke te kry. “Nog personeel en vrywilligers het kom help en ons was in ŉ stadium 10 mense wat die 25 honde van die bye probeer red het.” Almal is in die proses deur die bye gesteek. Twee mense moes in die hospitaal behandel word, maar is dieselfde dag ontslaan. “Daar was miljoene bye. ŉ Mens kon soms skaars nie eens die honde tussen die bye sien nie,” het sy bygevoeg. Dit het Van Niekerk en haar span sowat drie ure geneem om al die honde van die bye te red. Die honde is daarna na die Lammermoor-dierekliniek in Muldersdrift gehaas. Een hond is op die perseel dood, en een is later in die kliniek dood. “Die personeel by die dierekliniek was ongelooflik en hulle het die meeste honde se lewens gered. Twee honde, Jasmine en Sonic, word sedert Sondag nog steeds daar behandel. Ons behoort vandag vir Sonic huis toe te bring, maar Jasmine is nog in ŉ ernstige toestand. Ons vermoed sy is baie allergies vir bysteke.” Die perseel is nou weer veilig nadat ŉ byvanger Sondag die bye kom verwyder het. Die perseel is eers teen 18:00 veilig verklaar. Die honde aan die onderkant van die skuiling is ongedeerd.